АҞӘА, жьҭаара 18 – Sputnik, Бадраҟ Аҩӡба. Ашьапылампыл азы еизгоу аԥснытәи акоманда уаанӡатәи ахәмарыҩ Дмитри Кәартааи ашьапылампыл азы Урыстәыла амилаҭтә команда аҳақьым хада Едуард Безугловыи еицырҩит ашәҟәы "Ашьапылампыл азы".
Ашәҟәы ҭыҵит 2019 шықәса жьҭаарамзазы.
"Ашәҟәы аҩра аидеиа изцәырҵит Едуард Безуглов. Сара уи адгылара асҭеит. Шықәсык аҩныҵҟа аинформациа аизгара ҳаҿын. Ашәҟәы ашьапылампыл аспектқәа зегьы аҵанакуеит", - еиҭеиҳәоит Дмитри Кәартаа.
Ашәҟәаҿы иҟоуп зхәыҷқәа ашьапылампыл иазҭарц зҭаху аҭаацәа рзы абжьагарақәа, аинформациа. Дмитри Кәартаа изы ашәҟәы аҩра раԥхьатәи ԥышәоуп.
"Ари аус акыр иуадаҩуп ҳәа узазҳәом, избанзар аԥышәаҿ зегь здыруеит. Иаҭаху иахәҭоу абызшәала аиҭаҳәароуп, аԥхьаҩ иеиликаартә изнагароуп", - еиҭеиҳәоит иара.
Ашәҟәы аспорттә журналист Дариа Исаева лҭыхымҭақәа рыла еиҿкаауп.
"Атекст адагьы афотосахьақәа аинтерес ду рыҵаны иҟоуп. Ашәҟәы раԥхьатәи атираж жәа-нызқь цыра ыҟоуп. Сара хымԥада урҭ Аԥсныҟа иаазгоит. Аӡыргара мҩаԥгахоит", - иҳәеит иара.
Дмитри Кәартаа – ашьапылампыл азы еизгоу аԥснытәи акоманда уаанӡатәи ахәмарыҩ, ConIFA-2016 аверсиала адунеи ачемпион.
Иара убас шәаԥхьар ҟалоит:
- Дмитри Кәартаа "Нефтехимик" ахь диасит